દુનિયાના દરેક દેશ અને પ્રાંતમાં સામાજિક-ધાર્મિક રીતરિવાજો સાથે સૂર્ય અને ચંદ્રના પરિભ્રમણ જેવી ખગોળીય ઘટનાને આધારે કેલેન્ડર તૈયાર કરવામાં આવે છે. ભારતમાં જે કેલેન્ડર પ્રચલિત છે તેમા ૧ર અંગ્રેજી માસ અને ૩૬પ દિવસ હોય છે, પરંતુ દુનિયામાં એવા દેશો છે કે ત્યાંના કેલેન્ડરમાં ૩૦૦ દિવસ અને ૧૮ માસનાં સમયનું આયોજન બતાવાયું હોય. ગ્રેગોરિયન કેલેન્ડર મુજબ જાન્યુઆરીથી નવા વર્ષનો આરંભ થાય છે. દરેક દેશ અને પ્રાંતના અલગ અલગ રીતરિવાજો પણ હોય છે. આવા પ્રદેશોમાં ધાર્મિક અને સામાજિક સંસ્કૃતિના આધાર પર નવા વર્ષનો આરંભ થાય છે. જેમ કે, મહારાષ્ટ્રમાં ગુડી પડવો, પંજાબમાં બૈશાખી, જમ્મુ-કાશ્મીરમાં નવરેહ, કચ્છમાં અષાઢી બીજથી નવા વર્ષનો આરંભ ગણવામાં આવે છે અને આ પર્વો ધામધૂમથી ઉજવવામાં આવે છે. સ્થાનિક ભાષાનાં કેલેન્ડરોમાં આ પર્વનો ખાસ ઉલ્લેખ પણ કરવામાં આવે છે.